AirAsia benarkan satu bagasi kabin
SHEILA ZAIDI KUCHING: Syarikat AirAsia Berhad kini mengumumkan polisi
Penjarakan Sosial Bagasi Kabin dengan membenarkan hanya satu beg tidak melebihi
berat tujuh kilogram berbanding lima kilogram sebelum ini. Syarikat penerbangan tambang murah ini mengumumkan polisi
baharu ini selepas menerima reaksi daripada orang awam terhadap polisi
sebelumnya. “Namun demikian, penumpang tetap dibenarkan untuk membawa
hanya satu beg sahaja di dalam kabin. “Beg yang dibenarkan adalah berupa satu beg komputer riba
atau satu beg tangan atau satu beg kecil sahaja,” kata syarikat itu yang
dipetik melalui laman sesawang mereka semalam. Menurut AirAsia, beg yang dibenarkan ini mesti mematuhi
beberapa syarat untuk dibenarkan dibawa ke dalam kabin pesawat. Syarat yang dikemukakan ialah, saiz beg atau bagasi hendaklah
tidak boleh melebihi 40 sentimeter (ketinggian) x 30 sentimeter (lebar) x 10
sentimeter (panjang) dan tidak boleh melebihi tujuh kilogram. Jika penumpang ingin membawa lebih daripada had kabin
bagasi yang dibenarkan, mereka dicadangkan untuk membuat pra-tempah peruntukan
bagasi berdaftar sebelum tempoh perubahan tamat, katanya. Tambahnya, semua barangan yang dibeli di lapangan
terbang  juga akan menjadi sebahagian
daripada peruntukan bagasi kabin. Hanya barangan bebas cukai yang dibungkus dalam beg
plastik kedap udara lut sinar yang bertutup (sehingga ke destinasi terakhir
anda) dan disertakan dengan bukti pembelian, dikecualikan daripada peruntukan
bagasi kabin dengan syarat barangan tersebut adalah termasuk dalam peruntukan
bebas cukai negara destinasi penumpang. Sementara itu, bayi berumur di bawah dua tahun tidak
diberikan sebarang peruntukan bagasi kabin. Hanya kanak-kanak berumur dua tahun dan ke atas akan
diberikan peruntukan bagasi kabin yang sama seperti syarat di atas, jelasnya. Bagi kereta sorong bayi pula, boleh diangkut secara
percuma seperti bagasi berdaftar dengan syarat barang-barang ini digunakan oleh
kanak-kanak atau bayi tetapi jika tidak, peruntukan bagasi berdaftar mestilah
dibeli. Namun demikian, kereta sorong bayi pockit atau kereta
sorong bayi yang boleh dilipat dibenarkan sebagai bagasi kabin dengan syarat ia
memenuhi keperluan peruntukan bagasi kabin syarikat tersebut. “Untuk penumpang yang menggunakan kerusi roda atau alat
bantu pergerakan untuk bergerak pula, mereka boleh merujuk kepada soalan lazim
dalam laman sesawang AirAsia mengenai kerusi roda atau alat bantu pergerakan
dalam pesawat. “Penumpang juga perlu memastikan bahawa mereka maklum
mengenai barangan yang dilarang dibawa di dalam bagasi kabin, dan had yang
dikenakan untuk cecair, aerosol dan gel,” tegasnya. Untuk mendapatkan maklumat lanjut berkenaan dengan polisi
penerbangan AirAsia, orang awam boleh merujuk kepada bahagian soalan lazim yang
terdapat dalam laman sesawang mereka. 
See author's posts
